o konačnoj ocjeni provedbe europskog statističkog programa od 2013. do 2020.

1.Uvod

U članku 13. Uredbe (EZ) br. 223/2009 o europskoj statistici propisano je da „Europski statistički program predviđa okvir za razvoj, proizvodnju i diseminaciju europske statistike, kojim se utvrđuju glavna područja i ciljevi aktivnosti planiranih za razdoblje koje odgovara razdoblju višegodišnjeg financijskog okvira”.

Europski statistički program od 2013. do 2020. uspostavljen je Uredbom (EU) br. 99/2013 , isprva za razdoblje od 2013. do 2017. Zatim je proširen Uredbom (EU) 2017/1951 kako bi se obuhvatilo preostalo razdoblje prethodnog višegodišnjeg financijskog okvira EU-a, tj. razdoblje od 2018. do 2020. U ovom se dokumentu naziva „program” ili „ESP”, a uredba kojom je uspostavljen „izmijenjena Uredba”.

Opći je cilj ESP-a da europski statistički sustav (ESS) i dalje bude vodeći pružatelj visokokvalitetne statistike o Europi. Kao program potrošnje ESP je opći okvir za razvoj, proizvodnju i diseminaciju europske statistike. Stoga se njime osiguravaju financijska sredstva za razvoj i održavanje statističke infrastrukture Eurostata i ESS-a kojim upravlja Eurostat. U okviru ESP-a ujedno se osigurava financijska potpora državama članicama.

Zahtjev za provedbu konačne ocjene i podnošenje izvješća o ESP-u sadržan je u članku 15. izmijenjene Uredbe, u kojoj se navodi i sljedeće:

„U izvješću se posebno ocjenjuju:

a)ishod ponovnog određivanja prioriteta i procjena troškova statističkih proizvoda;

b)aktivnosti poduzete u okviru ESS-a za smanjenje troškova provedbe i izrade za države članice i za ograničenje sveukupnog opterećenja koje proizlazi iz statističkih projekata i područja obuhvaćenih programom;

c)napredak u vezi s olakšanjem pristupa službenim statističkim podacima i njihovim poboljšanjem u pogledu prilagođenosti korisniku, uključujući pružanje podataka na internetskim stranicama Eurostata; i

d)napredak u poboljšanju dostupnosti podataka, uključujući one o aktivnostima socijalne ekonomije i pokazateljima strategije Europa 2020.”

Svrha je ocjene i ispunjavanje zahtjeva Komisijine agende za bolju regulativu i zato se temelji na smjernicama za bolju regulativu za ocjenjivanje. Obuhvaća pet obveznih kriterija ocjene: djelotvornost, učinkovitost, relevantnost, usklađenost i dodana vrijednost EU-a.

Zaključci ove ocjene mogu biti korisni i pri ocjeni Programa jedinstvenog tržišta u sredini programskog razdoblja. Zbog cilja pružanja visokokvalitetne europske statistike, taj je program nasljednik ESP-a. Uredba o Programu jedinstvenog tržišta primjenjuje se od 1. siječnja 2021.

Ova ocjena obuhvaća cijelo razdoblje programa (2013.–2020.), dok su dvije prethodne ocjene u sredini programskog razdoblja obuhvaćale razdoblje 2013.–2017.

Izvješće se temelji na radnom dokumentu službi Komisije o ocjeni, koji je sastavila Europska komisija i priložen je izvješću. Taj radni dokument službi Komisije pruža više pojedinosti o postupku i rezultatima ocjene. On se pak temelji na evaluacijskoj studiji koju je proveo vanjski ugovorni suradnik, koji je dao neovisno mišljenje o radu Eurostata.

Kako bi se dobili pouzdani rezultati, ugovorni suradnik koristio se različitim izvorima, a započeo je s velikom analizom postojećih dokumenata. Zatim je proveo opsežno savjetovanje s korisnicima i nositeljima statistike koje je obuhvaćalo: i. informativne razgovore s predstavnicima Eurostata i drugih glavnih uprava Komisije (GU-ova), ii. javno savjetovanje, iii. ciljane ankete korisnika i nositelja i iv. 50 razgovora s različitim vrstama dionika. Ugovorni suradnik izradio je i četiri tematske studije slučaja i pet studija slučaja za pojedinačne zemlje.

2.Pozadina

ESP je trajao osam godina, od 2013. do 2020. Ukupan proračun programa iznosio je 489 milijuna EUR. Otprilike 41 % proračuna potrošeno je na bespovratna sredstva, a 59 % na javnu nabavu. Nadalje, proračun ESP-a nadopunjen je sredstvima u iznosu od gotovo 225 milijuna EUR koja su prenijele glavne uprave radi financiranja prikupljanja podataka koje su posebno zatražile.

Proračun je potrošen na tri prioritetna područja programa. Prvo područje, „Statistički rezultati”, odnosilo se na proizvodnju europske statistike. U tom je području novac većinom potrošen na bespovratna sredstva za pružanje financijske potpore državama članicama, koje su iskoristile potporu za poboljšanje svojih nacionalnih statističkih sustava i za provedbu mjera koje im omogućuju prikupljanje novih podataka. Sve države članice dobile su bespovratna sredstva, što im je u konačnici omogućilo proizvodnju kvalitetnijih podataka u većim količinama. Zbog toga se ukupan broj diseminiranih skupova podataka povećao za 809 ili otprilike 18 % od 2013. do 2020.

Slika 1.: Broj skupova podataka koje je objavio Eurostat, 2013.–2020.